KIRJALLINEN KYSYMYS E-3408/02 esittäjä(t): Mogens Camre (UEN) komissiolle. Naisten suojeleminen ympärileikkaukselta Euroopan unionissa.



Virallinen lehti nro 192 E , 14/08/2003 s. 0112 - 0113



KIRJALLINEN KYSYMYS E-3408/02 esittäjä(t): Mogens Camre (UEN) komissiolle (29. marraskuuta 2002) Aihe: Naisten suojeleminen ympärileikkaukselta Euroopan unionissa EU:n kidutuksen vastaisen yleissopimuksen mukaan kaikkien ihmisten suojeleminen kidutusta ja muuta julmaa, epäinhimillistä tai ihmisarvoa alentavaa kohtelua vastaan on erottamaton ihmisoikeus. Sen lisäksi, että mainittu yleissopimus koskee selkeästi järjestelmällistä kidutusta, joka usein liittyy poliittisen järjestelmän erityisiin ehtoihin, teksti antaa mahdollisuuden muun julman, epäinhimillisen tai ihmisarvoa alentavan kohtelun jonkin verran laajempaan tulkintaan. Kidutuksen järjestelmällisyys on hyvin merkittävä kidutuksen vastustamisen peruste. Naisten ympärileikkausta pidetään länsimaissa lapsen ja aikuisen koskemattomuuden ja vapauden järjestelmällisen rikkomisen muotona, minkä vuoksi se onkin laiton toimenpide useissa EU:n jäsenvaltioissa. Näin ollen tätä toimenpidettä eivät suorita sairaalalääkärit, ja sen vuoksi se tehdäänkin laittomasti ja useimmiten maahanmuuttajien kotimaassa. Somalialaiset imaamit ovat viimeksi väittäneet Tanskan lehdistössä ja tv:ssä, että ympärileikkaus on koraanissa annetun kehotuksen mukaista, ja kehottaneet vanhempia ympärileikkaamaan tyttölapsensa, vaikka se on sekä Tanskan lainsäädännön että YK:n yleissopimusten mukaan rangaistava teko. Erityisen ongelman muodostaa se, että tietämättömillä imaameilla on suuri vaikutusvalta vielä tietämättömämpien ihmisten keskuudessa. Yleinen valistustoiminta on tähän asti osoittautunut täysin hyödyttömäksi. Miten komissio aikoo vaikuttaa sen varmistamiseksi, että ympärileikkausta harjoittavien kulttuurien lapsia ja naisia suojellaan Euroopan unionissa maksimaalisesti maahanmuuttaneen papiston hirveiltä neuvoilta ja papiston vanhempiin kohdistamalta painostukselta, sekä heidän vanhempiensa tietämättömyydeltä? Anna Diamantopouloun komission puolesta antama vastaus (23. tammikuuta 2003) Naisten sukuelinten silpominen, ympärileikkaus mukaan luettuna, on vakava lasten ja naisten ihmisoikeuksien loukkaus. Muiden muassa Beijingin toimintaohjelmassa ja kaikkinaisen naisten syrjinnän poistamista koskevassa yleissopimuksessa vaaditaan toimia tämän käytänteen torjumiseksi. Lisäksi Euroopan unionin perusoikeuskirjan 1 artikla (ihmisarvo), 3 artikla (oikeus henkilökohtaiseen koskemattomuuteen), 4 artikla (kidutuksen sekä epäinhimillisen tai halventavan rangaistuksen ja kohtelun kielto) sekä 21 artikla (syrjintäkielto) heijastelevat näitä tähän asiakokonaisuuteen liittyviä periaatteita, jotka ovat yhteisiä kaikille unionin jäsenvaltioille. On syytä ensin korostaa, että tämä asia ja muutenkin kaikki väkivaltaan liittyvä kuuluu jäsenvaltioiden toimivaltaan. Nykyisten perustamissopimusten mukaan yhteisön toimille ei ole olemassa oikeusperustaa. Daphne-ohjelmasta rahoitettujen eri hankkeiden mukaan kahdeksassa Euroopan maassa (Belgiassa, Tanskassa, Alankomaissa, Itävallassa, Ruotsissa, Yhdistyneessä kuningaskunnassa, Norjassa ja Sveitsissä) on todettu olevan erityistä lainsäädäntöä, jolla kielletään kaikki tai jotkin tämän käytänteen muodot. Muissa Euroopan maissa on vain yleistä lainsäädäntöä, jolla kielletään vakavat ruumiinvammat mainitsematta erityisesti naisten sukuelinten silpomista. Lainsäädäntötyö on siis unionin toimivaltuuksien ulkopuolella, mutta sen rinnalla on komission Daphne-ohjelman (20002003) vuosittaisessa ohjelmassa (ja ehdotuspyynnöissä) asetettu naisten sukuelinten silpominen etusijalle kahtena perättäisenä vuonna eli vuosina 2001 ja 2002. Tämän seurauksena rahoitettiin kymmentä tätä aihetta käsittelevää hanketta, joista kuusi on kaksivuotisia, mikä tarkoittaa, että näissä toimissa paneudutaan aiheeseen syvällisesti. Nämä toimet saavat EU:n rahoitusta yli 1,6 miljoonaa euroa. On erityisen kiinnostavaa, että Daphne-ohjelmaa voidaan käyttää tämän ilmiön torjumiseen, koska näin ruohonjuuritason järjestöt voivat tehdä yhteistyötä keskenään sekä myös akateemisten piirien ja viranomaisten kanssa tämän ongelman torjumiseksi kentällä. Lisäksi uhrit saadaan useimmiten suoraan mukaan toimintaan. Naisten ympärileikkaukset saadaan lopetettua ainoastaan, jos ihmiset (naiset mukaan luettuina) saadaan vakuutettua siitä, että he voivat luopua tästä käytänteestä luopumatta samalla kulttuuristaan. Tarvitaan monitahoisia strategioita, joihin kuuluvat myös toimet terveydenhoitohenkilöstön ja sosiaalityöntekijöiden kouluttamiseksi. Toinen tärkeä väline on asianmukaisen tiedon levittäminen painottaen ympärileikkausten vakavia terveysvaikutuksia.